
Lugupeetud Raimond Rand ja Merle Veesalu-Rand

Lugupeetud Jakob Westholmi Gümnaasiumi direktor


Vastame seoses Merle Veesalu-Rand pöördumisega (kiri: 9.5-1/25/5143), mis puudutab õpilase Raimond Rand matemaatikaõpinguid 12. klassis. Õpilase vanem leiab, et kool ei ole taganud õpilasele Rajaleidja otsuse täitmist.

1. EHISe andmetel (seisuga 2.01.2026) peab kool Rajaleidja otsuse kohaselt tagama õpilasele tõhustatud toe ning eripedagoogi ja sotsiaalpedagoogi teenused (vajadusel psühholoogi). Õpilasel on püsiv õpiraskus. Õppekorralduslikult tuleb rakendada õpet väikerühmas matemaatikas ja vajadusel ka teistes raskuseid valmistavates õppeainetes. Sobiva väikerühma puudumisel, alternatiivina, peab rakendama individuaalset tuge tavaklassis toimuva õppetöö ajal. Õppetegevustes tuleb võimaldada lisaaega, vajadusel tööde sooritamist eraldi rahulikumas keskkonnas, pakkuda puhkepause, hinnata emakeele töid diferentseeritult, lugeda vajadusel ette kirjalikke tööjuhiseid. 

2. Võrdluses EHISe andmetega, tagab kool 2025/2026. õa-l õpilasele tõhustatud toe, eripedagoogi ja sotsiaalpedagoogi teenused. Õpilane õpib tavaliklassis, vajadusel on olnud tagatud tunnis individuaalne tugi.

3. Ministeerium pöördus täiendavate selgituste saamiseks nii kooli direktori kui Tallinna Haridusameti poole. Kool edastas õpilase nõusolekul ministeeriumile järgmised dokumendid: direktori käskkiri  03.12.2024 nr 2-1/42 individuaalse õppekava (IÕK) kehtestamise kohta, õpilase 11. ja 12. klassi IÕK-d, individuaalse arengu jälgimise kaart (IAJK), 17.12.2025 ümarlaua prokoll.

Põhikooli- ja gümnaasiumiseaduse § 46 lõike 7 kohaselt kantakse õpilase hindamise, testimise ja uuringute tulemused, samuti õpetajate tähelepanekud, tugispetsialistide ning koolivälise nõustamismeeskonna antud soovitused, rakendatud teenused ja tugi ning hinnang nende tulemuslikkuse kohta õpilase individuaalse arengu jälgimise kaardile (IAJK). Direktor määrab koolis isiku, kes vastutab selle kaardi täitmise eest.

Kooli poolt esitatud IAJK sissekanded on tehtud 10.06, 25.08, 27.10 ja 18.12.2025. Nähtub, et sissekanded ei kajasta täiel määral kaardile kehtivaid nõudeid. Puuduvad tugispetsialistide sissekanded õpilasega kohtumistest, milline on olnud rakendatud tugiteenuste tulemuslikkus või spetsialisti hinnang olukorrale, kui ilmnesid nt raskused matemaatikas ja pakutav  tugi ei olnud tõhus, mis võis olla selle põhjus, milline oli õpilase motivatsioon jm. Sissekandest selgub, et vanem pöördub Rajaleidja poole, taotlemaks matemaatikas hindamise erisuse määramist. 
Esitatud IÕK-d (2025/2026) ei ole direktor oma käskkirjaga kehtestanud (kehtestatud on 2024/2025. õa IÕK). IÕK-s on määratud õpilasele individuaalne tugi matemaatika ainetundides (teisipäeval 7. ja 8. t), lisaks vajadusel tööde sooritamine rahulikumas keskkonnas. Puuduvad andmed selle kohta, milliseid õpitulemusi soovitakse saavutada ja milline on hindamine.

Siinkohal selgitame, et hindamine peab toimuma õpilase jaoks temale koostatud (ühes või mitmes õppeaines) IÕK alusel. See tähendab, et IÕK-s on kirjeldatud lisaks ka õppeaine hindamine. Seda ka juhul, kui puudub koolivälise nõustamismeeskonna alus õpitulemuste vähendamise või asendamise või kohustusliku õppeaine õppimisest vabastamise kohta ja hindamine toimub kooli õppekava alusel. 
Kehtiv Rajaleidja otsus ei näe ette matemaatikas hindamise erisuste tegemist IÕK alusel või õppeaine mahus muudatuste tegemist.

Lisaks selgitame, et õpetaja, kes õpetab õppeainet ja kelle ülesanne on  teha sissekanded klassipäevikusse läbiviidud tundide kohta ja kes tagab ettenähtud õppetöö mahu, on seejuures oma õpetatava õppeaine õpitulemuste hindaja. Erisusi saab teha asendatud tundide puhul. Õpiabitunde saavad anda kõik õpetajad, kelle tööülesandeks on see määratud.

4. 17.12.2025 toimunud ümarlaua protokolli kohaselt (osalesid vanem, õpilane, kooli ja pidaja esindajad) on õpilasel olnud pikaajalised raskused matemaatika tulemuste saavutamisel, ka lisaaja pakkumise ja individuaalse juhendamise puhul.  Lepiti kokku, et pere pöördub uue hindamise ja otsuse saamiseks Rajaleidjasse. Kool ja kooli pidaja kinnitavad, et diferentseeritud hindamise ja õpitulemuste vähendamise otsuse saamisel, seda koheselt ka rakendatakse.

Gümnaasiumi riikliku õppekava (GRÕK) § 13 lõike 2 kohaselt  võib kool õpilase individuaalse arengu toetamiseks arvestada kokkuleppel õpilase või piiratud teovõimega õpilase puhul vanemaga tema õpi- või töökogemust ning teha muudatusi või kohandusi õppesisus, õppekorralduses ja õppekeskkonnas. Kui muudatuste või kohandustega kaasneb nädalakoormuse või õppe intensiivsuse oluline kasv või kahanemine võrreldes riikliku või kooli õppekavaga, tuleb muudatuste rakendamiseks koostada individuaalne õppekava.
Kui haridusliku erivajadusega õpilasele koostatud individuaalse õppekavaga nähakse ette riiklikus õppekavas sätestatud õpitulemuste vähendamine või asendamine või kohustusliku õppeaine õppimisest vabastamine, võib individuaalset õppekava rakendada koolivälise nõustamismeeskonna soovitusel (GRÕK § 13 lõige 3).

Kokkuvõtvalt ja pöördumise asjaoludega tutvudes, on kool koostantud õpilasele Rajaleidja otsuse alusel individuaalse õppekava ja avanud individuaalse arengu jälgimise kaardi, millede koostamisel on puudusi ja mis  vajavad täiendamist vastavalt eespool väljatoodud selgitustele. Kuigi kool on rakendanud õpilasele tõhustatud tuge tavaklassis ja tugispetsialistide teenuseid, pakkudes muu hulgas individuaalset tuge, ei ole õpilase toimetulek õppeaines paranenud. Seoses vanema murega, mis puudutab õpilase õpitulemusi ja gümnaasiumi lõpetamist, tuleks vanemal pöörduda Rajaleidja spetsialistide poole kehtiva hinnangu läbivaatamiseks arvestades õpilase olukorda.  Gümnaasiumi lõpetamise tingimused on sätestatud GRÕK-i § 18, sealhulgas erisuste tegemisel haridusliku erivajadusega õppija puhul.



Lugupidamisega

Mare Tamm
Haridus- ja Teadusministeerium
järelevalveosakond
nõunik
tel. 56670951
mare.tamm@hm.ee

